Tupurlanjärvi

Tupurlanjärvi eli Tupurlajärvi on Pirkanmaalla Sastamalassa sijaitseva järvi.

 Maantietoa 
Tupurlanjärven pinta-ala on 131 hehtaaria eli 1,31 neliökilometriä, ja sen pituus on 2,8 kilometriä ja leveys suurimmillaan 1,3 kilometriä. Järvi on muodostunut maaston kallioruhjeessa olevaan painanteeseen. Se on peltomaiden ympäröimä, mutta se koillispuolella sijaitsee noin 100 metrin korkeuteen kohoava Ryömälänvuori. Myös järven etelärannikko on jyrkkärinteistä etenkin Hermalan kohdalla. Järvessä on vain yksi saari Tupurlansaari, joka sijaitsee keskellä järveä. Saaren eteläpuolella sijaitsee syvänne, jossa voi olla 15,5 metriä syvää. Se kuuluu 2,3 kilometriä pitkään syvännejaksoon, joka alkaa Otamusjoen luota ja päättyy Lelahteen. Syvännejaksossa on kolme yli 10-metristä syvännettä, joissa on 15,5 metriä, 12,2 metriä ja 11,9 metriä syvää. Saaren pohjoispuolella on varsin matalat rannat ja sen edustalta voi löytää kaksi yli 3-metristä vesiallasta.

Järven rantaviiva on 9,7 kilometriä pitkä ja ranta on puoliksi moreeni- ja kalliopohjaista metsämaastoa, ja puoliksi peltomaata. Pohjoispuolella sijaitsee Tupurlan kylä, länsipuolella Saikkala ja Rienilä, luoteispuolella Valkama, etelässä Hermala ja ja itäpuolella Salmi. Järveä ympöivillä pelloilla on useita maatila sekä noin 30 kiinteää asumusta. Rannoille on rakennettu noin 50 vapaa-ajan asuntoa. Niille tule tiet järveä ympäröiviltä kylteiltä, jotka ovat yhdystie 2505, yhdystie 13101, ja kahden edellisen tien välinen rantatie, ja pohjoispuolella Häijään ja Salmin yhdistävä kylätie.

 Luontoarvoja 
Sastamalan kallioperä on 2 000 miljoonaa vuotta vanhaa. Erityisesti järven pohjoisrannasta kohoava Ryömälänvuori kuuluu Pirkanmaan arvokkaimpiin kallioalueisiin. Vuori on granodioriittia ja veteen putoava lähes 40 metriä korkea jyrkänne kiilleliuskettä. Suurin paikallinen korkeusero löytyy Tupurlanjärven ja Ryömänvuoren huipun välillä: Ryömälänvuoren korkeus on 158 metriä merenpinnan yläpuolella ja Tupurlanjärvellä 57,5 metriä. Ryömälänvuori sisältyy alueen itä-länsisuuntaiseen ja tuliperäiseen ruhjevyöhykkeeseen, joka kulkee Lavialta Nokialle. Kallioperässä oleva syvä murros on syynä siihen, että Tupurlanjärvi on pitkän muotoinen. Jääkauden loputtua mannerjäätikön sulamisvedet huuhtoivat pitkän itä-länsi-suuntaisen murroksen puhtaaksi ja näin murroksesta tuli keskimäärin 50 metriä syvä. Murroksessa sijaitsevat suorassa linjassa nykyiset Myllyoja, Mätikkö, Saikkalanjoki, Tupurlanjärvi, Otamusjoki ja Piikkilänjärvi. Jääkauden jälkeiset sedimentit kerrostuivat tähän murroslaaksoon ja se sai nykyisen savikerrostumansa. Karpalistonjoen pohjoisalueen savikolta tuomat sedimentit on muodostanut joen suistoon pienen deltan. Saikkalanjoen tuomat sedimentit ovat syynä järven länsirannan joensuun luhta-alueelle, jossa pesivät laulujoutsenet, vesilinnut ja esimerkiksi keltavästäräkki.

 Vesistösuhteita 
Järvi sijaitsee Kokemäenjoen vesistössä (vesistöaluetunnus 35) Kokemäenjoen alueen (35.1) Saikkalanjoen valuma-alueella (35.16), johon Saikkalanjoen alaosan alue (35.161) kuuluu. Järveen laskee useita ojia, joita ovat esimerkiksi Loilanoja, Saikkalanjoki ja Karpalistonjoki. Järven luusua sijaitsee järven itäpäässä, josta saa alkunsa 550 metriä pitkä Otamusjoki. Järvi on luonteeltaan läpivirtausjärvi, jossa keskimääräinen läpivirtaama on noin 2,2 kuutiometriä sekunnissa . Järven vedenpinnan korkeus on 57,5 metriä mpy., joka on sama kuin Kulovedellä ja Piikkilänjärvellä.
 Lähteet 

Luokka:Mouhijärven järvet
Luokka:Saikkalanjoen alaosan alue
Luokka:Korkeusjärjestelmän muutoskohde